KIRJALLINEN KYSYMYS E-1919/02 esittäjä(t): André Brie (GUE/NGL) komissiolle. Erilaisten EU:n direktiivien ja määräysten rikkominen perustettaessa ilma-ammuntapaikka Brandenburgiin.



Virallinen lehti nro 052 E , 06/03/2003 s. 0115 - 0116



KIRJALLINEN KYSYMYS E-1919/02 esittäjä(t): André Brie (GUE/NGL) komissiolle (3. heinäkuuta 2002) Aihe: Erilaisten EU:n direktiivien ja määräysten rikkominen perustettaessa ilma-ammuntapaikka Brandenburgiin Kun otetaan huomioon Saksan liittotasavallan puolustusministeriön konkreettiset suunnitelmat perustaa Kyritzin-Ruppinerin nummelle (Brandenburg) paikka maasta ilmaan tapahtuvaa ammuntaa varten, kysyn komissiolta, onko se jo saanut jotain kautta tiedon näistä suunnitelmista? Jos ei ole, pyydän komissiota ottamaan kantaa seuraaviin kysymyksiin. Mainittu ilma-ammuntapaikka on tarkoitus perustaa Müritzin luonnonpuiston välittömään läheisyyteen (lähestymislennot kulkisivat suoraan kansallispuiston yli), mikä erilaisten arvioiden mukaan olisi vastoin paitsi joitakin kansallisia myös seuraavia kansainvälisiä säännöksiä: - Kansallispuiston alue on EU:n lintujensuojeludirektiivin (79/409/ETY(1)) mukainen lintujensuojelualue. - Kansallispuistossa on osia, jotka on ilmoitettu EU:n komissiolle luontotyyppien sekä luonnonvaraisen eläimistön ja kasviston suojelusta annetun direktiivin (92/43/ETY(2)) mukaisina yhteisön kannalta merkittävinä alueina. - Müritzin luonnonpuisto on osa yhtenäistä Natura 2000 -verkkoa. - Saksan liittotasavalta on yhteisön direktiivin mukaan velvollinen jättämään toteuttamatta kaikki sellaiset toimet, jotka ovat vastoin eurooppalaisten suojelualueiden suojelutarkoitusta (kielto on ilmaistu konkreettisesti luonnonvaraisen eläimistön ja kasviston suojelusta annetun direktiivin 6 artiklan 24 kohdassa sekä Saksan liittotasavallan luonnonsuojelulain pykälässä 19 c vaikutusten arviointivelvollisuuden kautta). Voiko komissio siksi ilmoittaa, onko se nämä sopimusloukkaukset ja EU:n tukirahojen mahdollinen takaisinvaatiminen huomioon ottaen: - valmis ja kykenevä tutkimaan ongelmaa mahdollisimman pian itse paikalla sekä - voiko se ryhtyä ennaltaehkäiseviin toimiin, aikooko se ryhtyä tällaisiin toimiin, ja missä muodossa mahdolliset toimet toteutetaan? (1) EYVL L 103, 25.4.1979, s. 1. (2) EYVL L 206, 22.7.1992, s. 7. Margot Wallströmin komission puolesta antama vastaus (5. elokuuta 2002) Komissiolle on toimitettu joitakin tietoja suunnitelmista, jotka koskevat sotilastoimintaa Wittstock-Ruppiner Heiden alueella. Saksan hallitus on tehnyt komissiolle ehdotuksen alueen määrittelemisestä yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (luontotyyppidirektiivi) nojalla. Komissio on pyytänyt alustavien tietojen toimittajalta lisätietoja voidakseen arvioida, noudatetaanko tapauksessa direktiivin säännöksiä. Saksan hallitus on myös ilmoittanut Müritzin luonnonpuiston erityiseksi suojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (lintudirektiivi) nojalla ja ehdottanut myös, että osa alueesta määritellään yhteisön tärkeänä pitämäksi alueeksi direktiivin 92/43/ETY nojalla. Mitä tulee näihin alueisiin mahdollisesti kohdistuviin vaikutuksiin, direktiivin 92/43/ETY 6 artiklan 24 kohdan säännöksiä sovelletaan ainoastaan, jos on todennäköistä, hankkeella olisi merkittäviä vaikutuksia alueiden koskemattomuuteen niiden suojelutavoitteiden kannalta. Komissiolle ei ole toistaiseksi toimitettu tietoja, joista käy ilmi, että yhteen tai useampaan mainittuun alueeseen kohdistuisi todennäköisesti merkittäviä vaikutuksia. Komissio ei ole myöskään tietoinen parlamentin jäsenen kysymyksessään mainitsemista arvioista, mutta toivoo saavansa niistä tietoja voidakseen arvioida tapausta. Käytettävissään olevien tietojen perusteella komissio katsoo, ettei tapauksessa voida perustellusti vaatia yhteisön myöntämän rahoituksen palauttamista.